KIRJALLINEN KYSYMYS E-2312/00

esittäjä(t): Marco Cappato (TDI) neuvostolle

(11. heinäkuuta 2000)

Aihe: Euroopan poliisipäälliköiden toimintaryhmä

Komission valmistelemassa ja Ranskan puheenjohtajamaana hyväksymässä tulostaulukossa tarkastellaan mahdollisuutta perustaa Euroopan poliisipäälliköiden toimintaryhmä poliisivoimien operatiivisen yhteistyön ja julkisen turvallisuuden alalla toimivien virkamiesten koulutuksen kehittämiseksi Euroopan unionissa. Neuvosto on ilmeisesti aloittanut keskustelut Yhdistyneen kuningaskunnan esittämän asiakirjan pohjalta, kun taas komission näkemyksen mukaan neuvosto tekee päätöksen komission ehdotuksen tai jonkin jäsenvaltion aloitteen perusteella. Ranska puheenjohtajamaana puhuu tulostaulukossaan Euroopan poliisilaitosten vastuullisten viranomaisten välisestä yhdistävästä rakenteesta, jonka tehtävänä on suunnitella ja kehittää strategisia suuntauksia. Puheenjohtajamaa ilmoittaa, että toinen kokous pidetään 14. ja 15. syyskuuta 2000. Ensimmäinen kokous on ilmeisesti pidetty huhtikuussa.

Voiko neuvosto vastata seuraaviin kysymyksiin:

- Miten kyseinen rakenne tarkalleen ottaen sai alkunsa ja mitkä ovat sen konkreettiset tavoitteet?

- Mihin oikeusperustaan rakenteen vakinaistaminen pohjautuu?

- Montako kokousta (ja mitä kokouksia) on pidetty tähän mennessä?

- Mitkä ovat toiminta- ja järjestäytymissäännöt?

- Kuka on osallistunut tai osallistuu kokouksiin?

- Onko järjestöllä sihteeristö?

- Mitkä ovat työkielet?

- Mitä kohtia esityslistalla on tai on ollut?

- Onko tähän mennessä pidetyistä kokouksista olemassa pöytäkirjoja ja aiotaanko niitä tehdä tulevista kokouksista?

- Ketkä voivat osallistua kokouksiin?

- Mitä johtopäätöksiä tai päätöksiä on hyväksytty?

- Mikä on järjestön tuleva työohjelma?

- Minkälaiset suhteet järjestöllä on Europolin, Eurojustin, Olafin, Interpolin ja kansallisten poliisilaitosten kanssa?

Vastaus

(10. marraskuuta 2000)

1. Tampereella 15. ja 16. lokakuuta 1999 kokoontunut Eurooppa-neuvosto kehotti päätelmiensä 44. kohdassa perustamaan Euroopan poliisipäälliköiden operatiivisen toimintaryhmän, jotta yhteistyössä Europolin kanssa voitaisiin vaihtaa kokemuksia, parhaita toimintatapoja ja tietoja valtioiden rajat ylittävän rikollisuuden nykysuuntauksista sekä auttaa operatiivisten toimien suunnittelussa.

2. Neuvosto ilmoittaa arvoisalle parlamentin jäsenelle puheenjohtajavaltion järjestäneen tässä tarkoituksessa Lissabonissa 7. ja 8. huhtikuuta 2000 Euroopan poliisiylijohtajien ja -päälliköiden epävirallisen kokouksen, johon osallistuivat myös Euroopan komissio, neuvoston pääsihteeristö ja Europol ja jossa tavoitteena oli yhteisen näkemyksen muodostaminen Tampereen Eurooppa-neuvoston suositusten puitteissa. Kolmetoista viidestätoista jäsenvaltiosta osallistui kokoukseen, jossa oli englannin-, ranskan- ja portugalinkielinen tulkkaus. Puheenjohtajavaltio laati 29. toukokuuta 2000 kokoontuneelle neuvostolle (oikeus- ja sisäasiat) selostuksen tämän poliisijohtajien- ja päälliköiden ensimmäisen epävirallisen kokouksen keskustelujen tuloksista.

3. Puheenjohtajavaltio Ranska järjesti Pariisissa 14. ja 15. syyskuuta 2000 Euroopan unionin poliisiylijohtajien toisen kokouksen. Neljätoista viidestätoista jäsenvaltiosta osallistui kokoukseen. Tulkkaus oli saatavissa yhteisön kaikilla virallisilla kielillä.

Keskustelunaiheita oli kolme: euron käyttöönotto, järjestetyn laittoman maahanmuuton torjunta ja lähipoliisi. Puheenjohtajavaltion päätelmistä tulee neuvoston virallinen asiakirja, joka toimitetaan tiedoksi neuvostolle (oikeus- ja sisäasiat).

4. Operatiivisen toimintaryhmän ensimmäisessä kokouksessa osallistujat sopivat, että muun muassa seuraavia asioita tarvitaan:

a) On perustettava joustava ja ensi vaiheessa epävirallinen toimintaryhmä, jolla on valmius jatkuvaan kehittymiseen ja jonka puitteissa Euroopan unionin poliisilaitosten ja Europolin korkeimmat vastuuhenkilöt voivat vaihtaa näkemyksiä ja esittää kannanottoja ja johon osallistuvat myös Euroopan komissio ja neuvoston pääsihteeristö.

b) On vakiinnutettava periaate, jonka mukaan kunkin valtion puheenjohtajakautena järjestetään kyseisen valtion vastuulla yksi kokous sulkematta pois mahdollisuutta kutsua koolle tulevaisuudessa ylimääräisiä kokouksia erityisten yhteisesti tärkeiden aiheiden käsittelemiseksi. Kokousten edellä voidaan mahdollisesti järjestää asiantuntijakokouksia.

c) Epävirallinen foorumi ei saa aiheuttaa sekaannusta Euroopan unionin neuvoston vakiintuneisiin työryhmiin nähden eikä olla päällekkäinen niiden tai Europol-yleissopimuksen mukaisten toimien kanssa.

d) Työryhmän on edistettävä yhteisten strategioiden kehittämistä poliisiyhteistyön vahvistamiseksi ja erityisesti rajat ylittävän järjestäytyneen rikollisuuden torjumiseksi ensi vaiheessa Tampereen Eurooppa-neuvostossa mainituilla aloilla, joita ovat huumausaineiden kauppa, ihmiskauppa ja terrorismi.

e) Operatiivisen toimintaryhmän analyysien ja kannanottojen tavoitteena on oltava myös järjestyksenpitoa koskevien yhteisten operatiivisten strategioiden ja toimien määrittely tilanteissa, joissa yleinen järjestys voi olla uhattuna.

f) Jäsenvaltioiden poliisilaitosten organisaatioiden ja toimivallan erot on operatiivisen työryhmän kokoonpanossa tarpeen ottaa huomioon joustavuusperiaatteen noudattamiseksi.

g) Operatiivisen toimintaryhmän kehittyvän luonteen huomioon ottaen sen toiminnasta on laadittava arvio joulukuussa 2001 Tampereen Eurooppa-neuvoston päätelmien täytäntöönpanon yleisen arvioinnin puitteissa.

Puheenjohtajavaltio panee merkille toivomuksen ottaa aikanaan hakijamaiden poliisipäälliköt mukaan operatiivisen toimintaryhmään.